b"\n_START_ARTICLE_\nAndr\xc3\xb2nic Pale\xc3\xb2leg (fill de Manuel II)\n_START_SECTION_\nBiografia\n_START_PARAGRAPH_\nAndr\xc3\xb2nic era un dels fills de l'emperador bizant\xc3\xad Manuel II Pale\xc3\xb2leg i de la seva esposa Elena Dragas. El seu avi matern era el pr\xc3\xadncep de S\xc3\xa8rbia Constant\xc3\xad Draga\xc5\xa1. Dos dels seus germans van ser emperadors: Joan VIII Pale\xc3\xb2leg i Constant\xc3\xad XI Pale\xc3\xb2leg i tres germans van ser governants de Morea: Teodor II Pale\xc3\xb2leg, Demetri II Pale\xc3\xb2leg i Tom\xc3\xa0s Pale\xc3\xb2leg._NEWLINE_De jove va superar la mateixa malaltia que va matar el seu germ\xc3\xa0 Constant\xc3\xad i dues germanes, per\xc3\xb2 mai es va recuperar totalment. Al llarg de la seva vida va tenir una salut feble i finalment va agafar la lepra. Quan nom\xc3\xa9s tenia vuit anys el seu pare li va concedir el t\xc3\xadtol de d\xc3\xa8spota, que en aquell temps era un equivalent a pr\xc3\xadncep. Despr\xc3\xa9s el va enviar a Tessal\xc3\xb2nica a substituir el seu cos\xc3\xad Joan VII Pale\xc3\xb2leg en el govern de la regi\xc3\xb3 de Tess\xc3\xa0lia. Com que era menor d'edat, durant els primers anys va estar sota la tutela del general Demetri L\xc3\xa0scaris Leontares._NEWLINE_Quan el 1421, el seu germ\xc3\xa0 Joan VIII Pale\xc3\xb2leg va assumir temporalment el control del govern imperial, l'Imperi Bizant\xc3\xad estava sotm\xc3\xa8s a la creixent hostilitat de l'Imperi Otom\xc3\xa0. Constantinoble i Tessal\xc3\xb2nica va ser sotmeses a un llarg setge el 1422. Andr\xc3\xb2nic va iniciar maniobres diplom\xc3\xa0tiques per lliurar la ciutat a la Rep\xc3\xbablica de Ven\xc3\xa8cia i l'ajudaven a fer fora els otomans. No tenia el suport de tota la poblaci\xc3\xb3 ni la dels membres de l'Esgl\xc3\xa9sia ortodoxa, que malfiaven del catolicisme dels venecians. Els venecians es van avenir a la proposta d'Andr\xc3\xb2nic i es van presentar amb un ex\xc3\xa8rcit que va prendre la Tessal\xc3\xb2nica el 1423. Aquest va ser el primer de diversos enfrontaments entre els venecians i els otomans, els quals van obtenir la vict\xc3\xb2ria per al seu imperi el 1430._NEWLINE_Poc despr\xc3\xa9s de lliurar la ciutat als venecians, Andr\xc3\xb2nic, que tenia la seva malaltia molt avan\xc3\xa7ada, va marxar a Constantinoble per ingressar com a monjo en el monestir Pantocr\xc3\xa0tor. All\xc3\xa0 va morir el 1429. Almenys va tenir dos fills. La darrera descendent seva va ser un besn\xc3\xa9ta, anomenada Sofia Pale\xc3\xb2leg, casada amb Giorgio Trasci, un cavaller de Korone."